બોપલની ટાઉનશિપ પરથી આદિત્ય અને ભાસ્કર છેક સાંજે આવ્યા. બંને ખુશ હતા. 'વિભાદાદા, તારો આડિયા કામમાં આવી ગયો. બેન્કના એમ.ડી.ની સાથે બીજા બે ટોચના ઓફિસર આવ્યા હતા. બેન્કનું એક ટ્રેઇનિંગ સેન્ટર અમદાવાદમાં ખોલવાનું એમની સેન્ટ્રલ ઓફિસ વિચારે છે. સ્ટાફ અને અધિકારીઓ માટેના ક્વાટર્સ તરીકે ચોવીસ ફ્લેટનું તો ફાઇનલ થઇ ગયું. એ ઉપરાંત, એક ફ્લોરના ચાર ફ્લેટને બદલે એ લોકોની ડિઝાઇન મુજબ હૉલ બનાવી આપવાનો અને ટ્રેઇનિંગ માટે આવનાર કર્મચારીઓ માટે આઠ ફ્લેટ એમની ડિઝાઇન મુજબ ફેરફાર કરીને બનાવી આપવાનું પણ આપણે સ્વીકાર્યું છે. એટલે કુલ છત્રીસ ફ્લેટનો કારોબાર થઇ ગયો.' આદિત્યે ઉત્સાહથી માહિતી આપી.